1. pielikums

Ministru kabineta

2018. gada \_\_\_.\_\_\_

noteikumiem Nr. \_\_\_

**Profilaktiskās apskates (izmeklējumi) un sirds un asinsvadu slimību riska noteikšana**

1. Profilaktiskās apskates:

|  |  |  |
| --- | --- | --- |
| Profilaktiskās apskates veids | Vecums | Veicamie pasākumi |
| 1.1. Bērnu profilaktiskās apskates: | 1.1.1. pirmajā dzīves mēnesī: | 1.1.1.1. ģimenes ārsta veikta apskate mājās – vienu reizi pirmajās trijās dienās pēc izrakstīšanas no stacionāras ārstniecības iestādes vai vienu reizi pirmajās sešās dienās pēc bērna dzimšanas, ja bērns dzimis plānotās ārpusstacionāra dzemdībās, un vienu reizi trešajā dzīves nedēļā; |
| 1.1.1.2. vecmātes vai ģimenes ārsta praksē strādājošas māsas vai ārsta palīga (feldšera) veikta apskate mājās – vienu reizi pirmajās trijās dienās pēc izrakstīšanas no stacionāras ārstniecības iestādes vai vienu reizi pirmajās sešās dienās pēc bērna dzimšanas, ja bērns dzimis plānotās ārpusstacionāra dzemdībās, un turpmāk vienu reizi 10 dienās; |
| 1.1.1.3. veikta dzirdes pārbaude ar otoakustiskās emisijas metodi trešajā – ceturtajā dzīves dienā; |
| 1.1.1.4. 48–72 stundās pēc dzimšanas veikta asins paraugu ņemšana un nosūtīšana uz fenilalanīna un tireotropā hormona noteikšanu asinīs, kā arī līdz divdesmit astotajai dzīves dienai – atkārtota asins paraugu ņemšana un nosūtīšana uz fenilalanīna un tireotropā hormona noteikšanu asinīs, ja pirmais izmeklējums veikts agrāk nekā četrdesmit astotajā stundā pēc dzimšanas; |
| 1.1.1.5. imūnprofilakse atbilstoši vakcinācijas kalendāram. |
| 1.1.2. no viena līdz sešu mēnešu vecumam – vienu reizi mēnesī: | 1.1.2.1. ģimenes ārsta veikta apskate ārsta prakses vietā; |
| 1.1.2.2. māsas vai ārsta palīga (feldšera) mājas vizīte, ja bērns neierodas uz noteikto apskati; |
| 1.1.2.3. imūnprofilakse atbilstoši vakcinācijas kalendāram. |
| 1.1.3. no septiņi līdz 11 mēnešu vecumam: | 1.1.3.1. māsas, ārsta palīga (feldšera) vai ģimenes ārsta veikta apskate ārsta prakses vietā – divas reizes minētajā laikposmā; |
| 1.1.3.2. māsas vai ārsta palīga (feldšera) mājas vizīte, ja bērns neierodas uz noteikto apskati. |
| 1.1.4. 12 mēnešu vecumā: | 1.1.4.1. ģimenes ārsta veikta apskate ārsta prakses vietā; |
| 1.1.4.2. māsas vai ārsta palīga (feldšera) mājas vizīte, ja bērns neierodas uz noteikto apskati; |
| 1.1.4.3. imūnprofilakse atbilstoši vakcinācijas kalendāram; |
| 1.1.5. 13–24 mēnešu vecumā | 1.1.5.1. ģimenes ārsta veikta apskate ārsta prakses vietā – divas reizes gadā; |
| 1.1.5.2. imūnprofilakse atbilstoši vakcinācijas kalendāram; |
| 1.1.5.3. okulista veikta apskate (redzes spēju orientējoša pārbaude, šķielēšanas leņķis ar aizklāšanas un prizmas testu, acs ābolu kustības, skiaskopija pēc īsas cikloplēģijas, acs dibena apskate, paplašinot zīlītes); |
| 1.1.6. no koriģētās 40.gestācijas nedēļas – 24 mēnešu vecumam | 1.1.6.1. bērnus, kas dzimuši līdz 34. gestācijas nedēļai, līdz koriģētam viena gada vecumam, bet, ja saņemts speciālista atzinums par nepieciešamību turpināt novērošanu, līdz koriģētam divu gadu vecumam ģimenes ārsts papildus šajā pielikumā noteiktajām apskatēm nosūta pie neonatologa, kurš nodarbināts VSIA "Bērnu klīniskā universitātes slimnīca"; VSIA "Paula Stradiņa klīniskā universitātes slimnīca";  SIA "Liepājas reģionālā slimnīca"; SIA "Daugavpils reģionālā slimnīca"; SIA "Vidzemes slimnīca"; SIA "Jēkabpils reģionālā slimnīca"; un SIA "Rīgas Dzemdību nams", bērna attīstības novērtēšanai šādā vecumā - koriģētā 40. gestācijas nedēļā; koriģētā 44. gestācijas nedēļā; koriģētā 3 mēnešu vecumā; koriģētā 6 mēnešu vecumā; koriģētā 9 mēnešu vecumā; koriģētā 12 mēnešu vecumā; koriģētā 18 mēnešu vecumā; koriģētā 24 mēnešu vecumā. |
| 1.1.7. 2 – 6 gadu vecumā: | 1.1.7.1. ģimenes ārsta veikta apskate ārsta prakses vietā – reizi gadā; |
|  | 1.1.7.2. zobu higiēnista apmeklējums – reizi gadā; |
| 1.1.7.3. okulista veikta apskate triju gadu vecumā (salīdzinoša redzes asuma pārbaude pēc E burtu tabulas vai zīmējumu tabulas, šķielēšanas leņķis ar aizklāšanas un prizmas testu, acs ābolu kustības, skiaskopija pēc īsas cikloplēģijas, acs dibena apskate, paplašinot zīlītes); |
| 1.1.7.4. okulista veikta apskate pirms skolas 6–7 gadu vecumā (redzes asums tuvumā un tālumā, stereoredzes un binokulārās redzes pārbaude, acu kustību pārbaude, konverģences pārbaude, šķielēšanas leņķis ar aizklāšanas un prizmas testu, acs ābolu kustības, skiaskopija pēc īsas cikloplēģijas, acs dibena apskate, paplašinot zīlītes); |
| 1.1.7.5. imūnprofilakse atbilstoši vakcinācijas kalendāram. |
| 7–18 gadu vecumā: | 1.1.8.1. ģimenes ārsta veikta apskate ārsta prakses vietā – reizi gadā; |
| 1.1.8.2. zobu higiēnista apmeklējums – reizi gadā, bet bērniem 7, 11 un 12 gadu vecumā – divas reizes attiecīgajā vecuma grupā; |
| 1.1.8.3. imūnprofilakse atbilstoši vakcinācijas kalendāram. |
| 1.2. Pieaugušo profilaktiskās apskates: | | 1.2.1. ģimenes ārsta veiktā vispārējā veselības pārbaude (pacienta sūdzības, ķermeņa svars un garums, ādas un gļotādu stāvoklis, mutes dobuma apskate, kakla, padušu, cirkšņu limfmezglu apskate un palpācija, vairogdziedzera projekcijas novērtēšana, krūšu dziedzeru izskats un palpācija, arteriālā asinsspiediena, pulsa, ķermeņa temperatūras noteikšana, sirdsdarbības un plaušu auskultācija, vēdera palpācija, rektālā digitālā palpācija pacientiem pēc 50 gadu vecuma, redzes, dzirdes, psihes, jušanas, kustību, neiroloģisko traucējumu, traumu seku novērtēšana), izņemot gadījumu, ja ģimenes ārsts pacientu ir izmeklējis slimības laikā, – reizi gadā; |
| 1.2.2. imūnprofilakse atbilstoši vakcinācijas kalendāram. |
| 1.3. Grūtnieces un nedēļnieces aprūpe notiek atbilstoši normatīvajiem aktiem par dzemdībpalīdzības nodrošināšanu. | | |
| 1.4. Sportistiem līdz 18 gadu vecumam un bērniem ar paaugstinātu fizisko slodzi sporta ārsta un ģimenes ārsta veiktās profilaktiskās un medicīniskās pārbaudes notiek atbilstoši normatīvajam aktam, kas nosaka sportistu un bērnu ar paaugstinātu fizisko slodzi veselības aprūpes un medicīniskās uzraudzības kārtību | | |

2. Šā pielikuma 1.1. un 1.2. apakšpunktā minētajās ģimenes ārsta apskatēs ģimenes ārsts izvērtē papildu izmeklējumu un speciālistu konsultāciju nepieciešamību

3. Profilaktisko apskašu un izmeklējumu realizācijas nosacījumi:

|  |  |  |  |  |
| --- | --- | --- | --- | --- |
| Nr.p.k. | Programmas nosaukums | Diagnoze | Veicamās manipulācijas (norādot atbilstošu pacientu grupu un 4.aprūpes epizodi) | Tālākā izmeklēšana |
| 3.1. | Ģimenes ārsta veiktā bērnu vispārējā veselības pārbaude | Z00.1 | 01061 – bērnu profilaktiskās apskates, ko veic ģimenes ārsts;  01064 – bērnu profilaktiskās apskates, ko veic ģimenes ārsts bērna mājās |  |
| 3.2. | Ģimenes ārsta veiktā pieaugušo vispārējā veselības pārbaude | Z00.0 | 60404 – pieaugušo profilaktiskās apskates, ko veic ģimenes ārsts (atbilstoši šo noteikumu 1. pielikumam) |  |
| 3.3. | Okulista veiktā profilaktiskā apskate | Z01.0 | 01065 – oftalmologa veikta profilaktiskā apskate |  |
| 3.4. | Ginekologa, dzemdību speciālista veiktā grūtnieces aprūpe |  | 01070 – ginekologa, dzemdību speciālista pirmreizēja vai atkārtota grūtnieces apskate (atbilstoši 2006. gada 25. jūlija Ministru kabineta noteikumiem Nr.611 “Dzemdību palīdzības nodrošināšanas kārtība”) | Atbilstoši normatīvajiem aktiem par dzemdībpalīdzības nodrošināšanas kārtību. |
| 3.5. | Vecmātes veiktā grūtnieces aprūpe |  | 01029 – vecmātes pirmreizēja vai atkārtota grūtnieces vai nedēļnieces apskate (atbilstoši 2006. gada 25. jūlija Ministru kabineta noteikumiem Nr.611 “Dzemdību palīdzības nodrošināšanas kārtība”) | Atbilstoši normatīvajiem aktiem par dzemdībpalīdzības nodrošināšanas kārtību. |
| 3.6. | Ģimenes ārsta veiktā grūtnieces aprūpe | Z34.0, Z34.8, Z34.9 | 01062 – ģimenes ārsta pirmreizēja vai atkārtota grūtnieces apskate | Atbilstoši normatīvajiem aktiem par dzemdībpalīdzības nodrošināšanas kārtību. |
| 3.7.\* | Neonatologa veiktā bērna attīstības novērtēšana | P07.0, P07.1, P07.2, P07.3 | 02209 – Bērna attīstības novērtēšana pie neonatologa |  |

Piezīme:

\* Pakalpojumu sniedz piektās epizodes ietvaros, nenorādot pacientu grupu.

4.  Veselības aprūpes pakalpojumus sirds un asinsvadu slimību profilaksei īsteno ģimenes ārsta prakse vienu reizi pacientam konkrētā vecuma grupā, ievērojot šādus nosacījumus:

4.1. pacientam ir 40, 45 50, 55, 60 un 65 gadi;

4.2. ģimenes ārsta praksē nodarbināta ārstniecības persona izvērtē pacienta sirds un asinsvadu slimību un smēķēšanas anamnēzi, nosaka sistolisko un diastolisko asinsspiedienu, vidukļa apkārtmēru un ķermeņa masas indeksu, kopējā holesterīna un glikozes līmeni asinīs, kā arī veic sirds un miega artēriju auskultāciju;

4.3. ģimenes ārsts nosaka sirds un asinsvadu slimību risku, pielietojot metodi fatālu kardiovaskulāru notikumu riska noteikšanai tuvāko 10 gadu laikā (SCORE metode) un ņemot vērā šā pielikuma 4.2. apakšpunktā iegūto informāciju;

4.4. pēc sirds un asinsvadu slimību riska noteikšanas ģimenes ārsts iesaka un nosaka pacientam turpmākos pasākumus, ievērojot līgumā ar dienestu noteikto kārtību;

4.5. šajā pielikumā noteiktā kārtība veselības aprūpes pakalpojumiem sirds un asinsvadu slimību profilaksei neattiecas uz augsta un ļoti augsta riska pacientiem, kuriem ir:

4.5.1. kardiovaskulāra slimība (KVS) ar vienu no šādām pazīmēm:

4.5.1.1. bijis miokarda infarkts (MI) vai bijis akūts koronārs sindroms (AKS);

4.5.1.2. bijusi koronārā revaskularizācija – perkutāna koronāra intervence (PKI) vai koronāro artēriju šuntēšana (KAŠ);

4.5.1.3. bijusi ne koronāro artēriju revaskularizācija;

4.5.1.4. bijis artēriju aterotrombotisks insults vai tranzitora išēmiska lēkme;

4.5.1.5. ir aortas aneirisma vai perifēro artēriju slimība;

4.5.1.6. ir nešaubīga aterosklerotiska panga koronārā, miega vai citā artērijā, kas konstatēta angiogrāfijā vai ultrasonoskopijā vai citā neinvazīvā attēldiagnostiskā izņemot gadījumus, kad asinsvadu sienas vidējā slāņa (*intima media* sabiezējums (IMT)) biezums ir līdz 1,5 mm;

4.5.2. pirmā vai otrā tipa cukura diabēts ar vai bez mērķa orgānu bojājumu ar vienu vai vairākiem sirds un asinsvadu slimību riska faktoriem - smēķēšana, hiperholesterinēmija vai izteikta (otrās vai trešās pakāpes) arteriāla hipertensija – vai bez tiem;

4.5.3. smaga vai mērena hroniska nieru slimība (HNS) ar glomerulu filtrācijas ātrumu (GFĀ) zemāku par 59 ml/min/1,73 m2;

4.5.4. smaga ( trešās pakāpes) arteriāla hipertensija;

4.5.5. ģimenes jeb primāra hiperlipidēmija.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Aivars Lapiņš